ঘটনাটি ২০১৪ সালের অক্টোবর মাসের। ওই বছর ১৯ অক্টোবর রাতে মিরপুর ১০ নম্বর সি ব্লকের ১৫ নম্বর লেনের ১১ নম্বর বাসার পঞ্চম তলার ফ্ল্যাটে হত্যা করা হয় ব্যবসায়ী গিয়াস উদ্দিনকে। পুলিশের তদন্তে বেরিয়ে আসে অসম প্রেমের ভয়ংকর নৃশংসতার অজানা কাহিনী। এলাকার সবার মুখে মুখে ছড়িয়ে পড়ে লীনার অপকৃর্তির নানা খবর। গ্রেফতারের পর সবার ধারণা ছিল, এমন পরিকল্পিত হত্যার সঙ্গে জড়িত লীনা, তার প্রেমিক ও সহযোগীদের বিচার হবে। নিহত গিয়াস উদ্দিনের পরিবারও আশা করেছিল, খুনিরা ছাড় পাবে না। কিন্তু না। সেই লীনা, তার প্রেমিক তানভীর, তানভীরের দুই বন্ধু অনেক আগেই জামিনে বেরিয়ে গেছে। প্রতিবেশীরা জানান, লীনা এখনও আগের মতোই উচ্ছৃংখল ও বেপরোয়া জীবনযাপন করছে। জিন্সপ্যান্ট পরে বিভিন্নজনের সঙ্গে এলাকায় ঘোরাফেরা করে। তানভীরের সঙ্গেও এলাকায় দেখা যায় মাঝেমধ্যে। জামিনের পর মামলার সাক্ষী ও নিহত গিয়াসের আত্মীয়দের হুমকি দিচ্ছে বলেও অভিযোগ পাওয়া গেছে।